Президент үзе тәбрикләде

	14-16 мартта Казанда Бөтендөнья татар конгрессы (БТК) Башкарма комитеты һәм Бөтенроссия татар авыллары иҗтимагый оешмасы III Бөтенроссия татар авыллары эшмәкәрләре җыенын үткәрде. 	 Быелгысында Россия Федерациясенең 33 төбәгеннән һәм Татарстан Республикасыннан 400 делегат, Татарстан хакимият органнары вәкилләре, бизнесменнар, галимнәр, мәгълүмат чаралары хезмәткәрләре катнашты. Шул арада Түбән Новгород өлкәсеннән дә делегация бар иде һәм алар алгы рәтләрдә булдылар. Мәсәлән, Сафаҗай авылыннан Шамил Нуриманов президиумга сайланып, Татарстан Президенты Рөстәм Миңниханов,  Бөтендөнья татар конгрессы Башкарма комитеты рәисе Ринат Закиров белән аралашып утырды. Җыен барышында Президент аңа Рәхмәт хаты да  тапшырды (фотода). Ә Диния нәзарәте каршындагы Попечительләр Советы рәисе Рамил Салихҗанов безнең өлкәдәге авыл хуҗалыгы казанышларында милләттәшләребезнең өлеше, гомумән, милли хәрәкәттәге проблемалар һәм аларны чишү юллары турында сөйләде. Хәзерге вакытта өлкә татарлары тормышында актив катнашучы милләттәшебез, Америка татарлары җәмгыяте рәисе Ильдар Агиш та тәбрикләү сүзе белән чыгыш ясады, Түбән Новгородта ачылган Татарстан сәүдә йортының әһәмиятен билгеләп үтте.

Делегация әгъзалары  - Сергач  районы администрациясенең авыл хуҗалыгы идарәсе җитәкчесе Рушан Идрисовка һәм Спас районы Бозлау авылы фермеры Ирек Салихҗановка БТК исеменнән Рәхмәт хатлары тапшырылу да безнең өчен зур шатлык булды.    

Гомумән, делегациябез игътибарсыз калмады, бердәмлеге һәм активлыгы белән аерылып торды. Авыл хуҗалыгындагы проблемалардан тыш, мәдәниятебезне, телебезне саклап калу, үзара бердәмлекне ныгыту турында фикер алышу да бик җанлы узды. 

Ә Татарстан Президенты Рөстәм Миңнеханов үзенең чыгышында республикадан тыш урнашкан 4000 татар авылы барлыгы турында искәртте, киләчәктә Казанда татар теле һәм әдәбияты укытучыларын әзерләүче махсус уку йорты булдырылачагын әйтте. Россиядәге зур татар авылларына бүләккә 10 зур автобус бирелүе турында белдергәч, зал бу яңалыкны кул чабып кабул итте.
   
	Зилә АХМАДУЛЛИНА	
Туган як

	№   |  	


